Drama yn rhoi sylw i hanes atal boddi cwm - Wales Online
Drama yn rhoi sylw i hanes atal boddi cwm
ERS dechrau'r flwyddyn, stori gyson sydd wedi hawlio'r penawdau yng Nghymru, y Deyrnas Unedig a bellach yn Ewrop yw darganfyddiadau o gig ceffyl mewn bwyd sydd â label cig eidion.
Mae yna ddatblygiadau newydd yn y stori yma'n ddyddiol gan gynnwys cysylltiad o dorri cig ceffyl yma yng Nghymru'r wythnos ddiwethaf.
Ond yn ôl ymchwil, mae hyd at un o bob pump wedi newid y ffordd maen nhw'n siopa a falle bod yna lygedyn o obaith i gynhyrchwyr bwyd lleol yng Nghymru.
Wythnos ddiwethaf, daeth hi'n benllanw ar yr holl baratoi ac ymarfer ar gystadlaethau drama nifer o glybiau ffermwyr ifanc Cymru. Fe wnes i dreulio pedair noson yn Neuadd San Pedr, Caerfyrddin yn gwylio dramâu'r sir – o'r dwys i'r doniol ac mi wnes i wir fwynhau gweld talent ifanc yn disgleirio ar y llwyfan.
Nos Lun ar Ffermio, yn eitem ffermwyr ifanc y mis, byddwn yn ymweld ag ymarferion drama Gymraeg Sir Frycheiniog.
Mae nifer o aelodau o wahanol glybiau'r sir wedi dod at ei gilydd er mwyn perfformio'r ddrama Gymraeg hon, ond nid stori ddychmygol yw hi, ond yn hytrach hanes yr ymgais llwyddiannus i atal boddi un o lefydd hyfrytaf eu hardal – Cwm Senni.
Mae'r rhan fwyaf ohonom wedi clywed am foddi Tryweryn a'r frwydr lwyddiannus yn Llangyndeyrn, ond prin yw'r deunydd sydd wedi ei ysgrifennu am hanes Cwm Senni.
Yn yr eitem, bydd Glyn Powell yn esbonio'r cynlluniau i foddi'r cwm, a hanes y criw aeth ati, y mwyafrif ohonynt yn amaethwyr, i wrthwynebu'r cais drwy ddanfon llythyrau a gorwedd ar yr hewlydd.
Byddwn ni hefyd yn siarad gydag awdur y ddrama, Euros Lewis ac yn holi aelodau'r clybiau.
Hefyd ar Ffermio nos Lun, byddwn yn ymweld â Sioe Botensial Rhuthun, uchafbwynt i nifer o ffermwyr y wlad, a chawn wybod pwy fydd y pencampwr ac i ble fydd pris gorau'r dydd yn mynd.